PTG ผุดโครงการ “PT Auto Transform ติดแก๊ส LPG แสน Save” ช่วยลดค่าครองชีพคนไทย
PTG เปิดตัวโครงการเพื่อประชาชน “PT Auto Transform ติดแก๊ส LPG แสน Save - PT TAXI TRANSFORM เปลี่ยนเพื่ออนาคต - ข้าวแกงกำลังใจ 25 บาท” แบ่งเบาค่าใช้จ่ายคนไทยในยุคค่าครองชีพแพง ชูบัตร Max Card Plus รับสิทธิประโยชน์เพียบ
PTG เปิดตัวโครงการเพื่อประชาชน “PT Auto Transform ติดแก๊ส LPG แสน Save - PT TAXI TRANSFORM เปลี่ยนเพื่ออนาคต - ข้าวแกงกำลังใจ 25 บาท” แบ่งเบาค่าใช้จ่ายคนไทยในยุคค่าครองชีพแพง ชูบัตร Max Card Plus รับสิทธิประโยชน์เพียบ
3 ส.ค. 2565

นายสุวัชชัย พิทักษ์วงศาภรณ์ กรรมการผู้จัดการบริษัท แอตลาส เอ็นเนอยี จำกัด ผู้ดำเนินธุรกิจจำหน่ายก๊าซหุงต้มพีที ในกลุ่ม บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า โครงการ “PT Auto Transform ติดแก๊ส LPG แสน Save” เป็นโครงการติดตั้งประเภทการใช้เชื้อเพลิงเป็น LPG เพิ่มเติมให้กับรถประชาชนทั่วไปที่สนใจ เพื่อช่วยลดต้นทุนค่าเชื้อเพลิงจากการใช้ NGV หรือ น้ำมัน ถือว่าเป็นอีกทางเลือกในการใช้เชื้อเพลิงรถยนต์ในยุควิกฤตพลังงาน ซึ่งเป็นการต่อยอดจากโครงการ “PT TAXI TRANSFORM เปลี่ยนเพื่ออนาคต” ที่เริ่มต้นทำไปเมื่อต้นปี 64 ที่ผ่านมา ทั้งนี้โครงการดังกล่าวมุ่งเน้นเพื่อช่วยเหลือบรรดาพี่ๆ แท็กซี่ ให้ลดต้นทุนค่าเชื้อเพลิงที่ถูกลงในสถานการณ์โควิด ซึ่งได้รับความสนใจเป็นอย่างมาก ดังนั้นทางบริษัทฯ จึงอยากขยายมาถึงรถยนต์ส่วนบุคคลที่สนใจเข้าร่วมโครงการฯ เพื่อแบ่งเบาภาระค่าใช้จ่ายให้ประชาชน ยุคน้ำมันแพง
“โครงการนี้เปิดกว้างรับสมัครสำหรับรถยนต์ส่วนบุคคลที่สนใจทุกท่าน โดยผู้สมัครร่วมโครงการจะได้รับการติดตั้งระบบเชื้อเพลิง LPG พร้อมอุปกรณ์ครบจากอู่ติดตั้งพันธมิตรที่ได้มาตรฐานรับรองจากกรมการขนส่งทางบก มูลค่ามากกว่า 20,000 บาท และรับส่วนลดเติมเชื้อเพลิง LPG ในสถานีบริการน้ำมัน PT ลิตรละ 0.5 บาท นาน 3 ปี สูงสุดไม่เกิน 10,000 ลิตร ตลอดโครงการ แถมยังได้รับฟรีบัตร Max Card Plus กับสิทธิประโยชน์กว่า 9,000 บาท และส่วนลด LPG รายเดือนจากบัตร Max Plus อีก 0.5 บาทต่อลิตร อย่างไรก็ดีในระยะแรกนี้จะเปิดรับสมัครผู้ร่วมโครงการฯ จำนวน 4,000 คัน” นายสุวัชชัย กล่าว
สำหรับโครงการ “PT TAXI TRANSFORM เปลี่ยนเพื่ออนาคต” นั้น ปัจจุบันมีแท็กซี่ร่วมสมัครติดตั้งเรียบร้อยแล้วประมาณ 6,700 ราย ทั้งนี้บริษัทฯ ยังคงเปิดรับสมัครแท็กซี่ที่สนใจร่วมโครงการฯ โดยสามารถสอบถามข้อมูลและสมัครร่วมโครงการฯ ได้
ส่วนมาตรการต่างๆ ในการช่วยเหลือประชาชน เพื่อบรรเทาผลกระทบจากการปรับขึ้นราคาแก๊สหุงต้มนั้น ทางบริษัทฯ ยังคงมีกิจกรรมพิเศษ เพื่อบรรเทาผลกระทบจากประกาศปรับขึ้นราคาก๊าซหุงต้มของภาครัฐ เช่น ส่วนลดพิเศษก๊าซหุงต้มพีที สำหรับผู้ถือบัตรสวัสดิการแห่งรัฐ และยังเปิดโอกาสให้ลูกค้าสามารถใช้คะแนนสะสมมาแลกแทนเงินในการซื้อก๊าซหุงต้มพีทีได้อีกด้วย
นอกจากนี้ยังมีโครงการ “ข้าวแกงกำลังใจ 25 บาท” ซึ่งเป็นโครงการความร่วมมือระหว่างสมาคมภัตตาคารไทย และสถานีบริการน้ำมันและแก๊ส LPG พีที ในการช่วยเหลือผู้ประกอบการในเครือข่ายสมาคมภัตตาคารไทยให้ได้ต้นทุนที่สามารถจำหน่ายอาหารข้าวแกงในราคาพิเศษ โดยสถานีบริการน้ำมัน PT จะเป็นผู้สนับสนุนพื้นที่ เพื่อให้บริการประชาชนอย่างทั่วถึง โดยโครงการฯ จะเริ่มต้นในช่วงกลางเดือนสิงหาคม 2565 นี้ ณ สถานีบริการน้ำมัน PT ในพื้นที่กรุงเทพมหานครและปริมณฑล